Diari Oficial de la Generalitat Valenciana


Sumari del DOGV 3798, del 21-07-2000 (2000/6077)

DECRET 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
----------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2000/07/18/110/dof/vci/html**

### Dades del document

Número de DOGV
:   3798

Data del DOGV
:   21-07-2000

Secció del DOGV
:   I. DISPOSICIONS GENERALS

Número del document
:   2000/6077


Data del document
:   18-07-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

 Descriptors 

:   * Conselleria Obres Públiques, Urbanisme i Transports
    * legislació
    * reglament intern
    * administració regional

DECRET 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports. [2000/X6077]
  
Pel Decret 225/1999, de 15 de desembre, del Govern Valencià, es va aprovar el Reglament Orgànic i Funcional de la Conselleria d'Obres Públiques, Urbanisme i Transports, i es van derogar, en conseqüència, tots els textos anteriors que s'oposaven a aquest.
  
La posada en funcionament del Centre de Desenvolupament Marítim de la Generalitat Valenciana aconsella la modificació d'algunes competències de la Direcció General d'Obres Públiques.
  
En conseqüència, el principi de seguretat jurídica justifica la promulgació d'un nou reglament que reculla les noves funcions i desenvolupaments institucionals vigents.
  
Per tot això, en compliment del que disposen els articles 35.f), 40 i 70 de la Llei de la Generalitat Valenciana 5/1983, de 30 de desembre, de Govern Valencià, a proposta del conseller d'Obres Públiques, Urbanisme i Transports i amb de la deliberació prèvia del Govern Valencià en la reunió del dia 18 de juliol de 2000,
  
DECRET
  
Títol I
  
Dels òrgans de la Conselleria
  
Article 1
  
La Conselleria d'Obres Públiques, Urbanisme i Transports, màxim òrgan responsable del Govern Valencià en matèria d'obres públiques, urbanisme i ordenació del territori, transports, i arquitectura i habitatge, s'organitza per a l'exercici de les competències que legalment té atribuïdes de la manera que disposa aquest decret.
  
Article 2
  
1. L'organització de la Conselleria d'Obres Públiques, Urbanisme i Transports, sota la superior direcció del conseller, s'estructura en dos nivells: directiu i administratiu.
  
2. Per raó del territori i els àmbits de competència, l'organització de la Conselleria s'estructura en serveis centrals i en serveis perifèrics o territorials.
  
Article 3
  
1. El nivell directiu s'integra per les unitats següents:
  
- La Secretaria General.
  
- Les direccions generals.
  
2. Les direccions generals que integren la Conselleria d'Obres Públiques, Urbanisme i Transports són les següents:
  
- Obres Públiques.
  
- Urbanisme i Ordenació Territorial.
  
- Transports.
  
- Arquitectura i Habitatge.
  
3. Sota la dependència directa del conseller estarà també el Centre de Desenvolupament Marítim de la Generalitat Valenciana.
  
Article 4
  
En cas d'absència, vacant o malaltia, el conseller serà substituït en les seues funcions pels òrgans del nivell directiu esmentats en l'article 3 i en l'ordre que estableix el citat precepte, tret que el conseller decidesca explícitament en un altre sentit, i sense perjudici de les facultats de delegació previstes en l'article 68 de la Llei de la Generalitat Valenciana 5/1983, de 30 de desembre, de Govern Valencià.
  
Article 5
  
1. El nivell administratiu de la Conselleria d'Obres Públiques, Urbanisme i Transports està integrat per la resta de les unitats, sota la dependència de la Secretaria General, les direccions generals o directament del conseller.
  
2. La Secretaria General Administrativa, amb la màxima jerarquia del nivell administratiu, atendrà tots els serveis generals de la Conselleria sota la dependència de la Secretaria General.
  
Article 6
  
1. Les comissions territorials d'urbanisme, la Junta Superior de Transports, les juntes arbitrals del Transport, el consell assessor i les comissions territorials d'Arquitectura i Habitatge de la Generalitat Valenciana són òrgans col·legiats integrats en la Conselleria d'Obres Públiques, Urbanisme i Transports, que continuaran regulant-se per la seua normativa específica, sempre que no la modifique aquest reglament.
  
2. L'Institut Valencià d'Habitatge, SA, empresa de la Generalitat Valenciana, es regirà per la seua normativa específica.
  
3. Ferrocarrils de la Generalitat Valenciana i l'Entitat Pública de Sanejament de les Aigües Residuals de la Comunitat Valenciana, ens de dret públic, es regeixen per la seua normativa específica i es relacionen amb el Govern Valencià a través de la Conselleria d'Obres Públiques, Urbanisme i Transports.
  
4. El Consell Assessor de Ports i Activitats Nàutiques de la Comunitat Valenciana és l'òrgan col·legiat de participació i consulta dels usuaris, de les administracions i dels col·lectius interessats en la gestió dels ports de la Generalitat i en la pràctica i difusió de les activitats nàutiques esportives i recreatives. La seua composició i funcions es regulen per la seua pròpia normativa.
  
4.1 El Consell Assessor de Ports i Activitats Nàutiques de la Comunitat Valenciana emetrà informe, a proposta del seu president, sobre totes aquelles matèries que se sotmeten a la seua consideració.
  
4.2 El Consell Assessor de Ports i Activitats Nàutiques de la Comunitat Valenciana tindrà la composició següent:
  
President: el conseller d'Obres Públiques, Urbanisme i Transports.
  
Vicepresident: el director del Centre de Desenvolupament Marítim de la Generalitat Valenciana.
  
Vocals:
  
Director general d'Obres Públiques, de la Conselleria d'Obres Públiques.
  
Director general de l'Esport, de la Conselleria de Cultura, Educació i Ciència.
  
Director general de Planificació i Gestió del Medi, de la Conselleria de Medi Ambient.
  
Director general de Pesca i Comercialització Agrària, de la Conselleria d'Agricultura, Pesca i Alimentació.
  
Un representant de l'Agència Valenciana del Turisme.
  
Tres representants designats per les autoritats portuàries d'Alacant, Castelló i València.
  
Tres representants designats per les federacions esportives d'activitats subaquàtiques, motonàutica i vela de la Comunitat Valenciana, respectivament.
  
Un representant de l'associació d'Escoles Nauticoesportives.
  
Un representant dels clubs nàutics de la Comunitat Valenciana.
  
Un representant dels usuaris dels amarratges públics de la Comunitat Valenciana.
  
Secretari: un funcionari de la Direcció General d'Obres Públiques, que actuarà amb veu però sense vot.
  
Títol II
  
De l'estructura i funcions dels òrgans directius
  
 i els serveis centrals de la Conselleria
  
Capítol I
  
Del conseller
  
Secció primera
  
De les funcions del conseller
  
Article 7
  
El conseller és l'autoritat superior de la Conselleria té totes les competències inherents al seu càrrec, i, en particular, les funcions següents:
  
- Proposar al Govern Valencià el nomenament i el cessament dels alts càrrecs del departament.
  
- Preparar i presentar al Govern Valencià els avantprojectes de llei, les propostes d'acord i els projectes de decret relatius a les qüestions pròpies del departament, i ratificar aquests darrers una vegada aprovats.
  
- Formular motivadament l'avantprojecte de pressupost de la Conselleria.
  
- Exercir la potestat reglamentària en les matèries pròpies de la Conselleria, en forma d'ordres.
  
- Proposar al Govern Valencià, per a l'aprovació, l'estructura i l'organització de la Conselleria.
  
- Executar els acords del Govern Valencià en el marc de les seues competències.
  
- Resoldre en via administrativa els recursos que s'interposen contra resolucions de la Secretaria General, direccions generals, el Centre de Desenvolupament Marítim de la Generalitat Valenciana i òrgans col·legiats de la Conselleria, llevat les excepcions que establesquen les lleis.
  
- Resoldre els conflictes d'atribucions que sorgisquen entre distints òrgans i autoritats de la Conselleria.
  
- Exercir la direcció, la iniciativa i la inspecció de tots els serveis del departament i l'alta inspecció i la resta de funcions que li corresponguen respecte dels organismes autònoms adscrits a aquest.
  
- Disposar les despeses pròpies dels serveis de la Conselleria dins dels límits legals i pressupostaris i les propostes de pagaments corresponents.
  
- Exercir les facultats ordinàries en matèria de contractació administrativa i expropiacions, dins dels límits legals i pressupostaris.
  
- Aprovar els projectes i, si s'escau, atorgar les concessions corresponents per a la construcció de nous ports i instal·lacions portuàries o per a les seues ampliacions, quan calga una nova adscripció de domini públic maritimoterrestre estatal, així com la modificació i extinció d'aquestes concessions.
  
- Proposar al Govern Valencià o resoldre per si, si cal, el que siga pertinent per a l'exercici adequat de les funcions en matèria de col·legis professionals, traspassades pel Reial Decret 2.089/1983, de 29 de juny, i assignades pel Decret del President de la Generalitat Valenciana 107/1983, de 15 de setembre.
  
- Presidir els òrgans col·legiats dependents de la Conselleria.
  
- Exercir qualssevol altres facultats que li atribuesquen les lleis, els reglaments, el Govern Valencià o el president de la Generalitat Valenciana.
  
Secció segona
  
De les unitats que depenen directament del conseller
  
Article 8
  
1. Per a assistir al conseller en l'elaboració i el seguiment del programa d'activitats de la Conselleria hi haurà un Consell de Direcció, presidit pel titular del departament i integrat pel secretari general, que ho serà també d'aquest òrgan, els directors generals i el cap del Gabinet del conseller, a les reunions del qual podran assistir els responsables de serveis i dependències que el conseller considere convenient.
  
2. El Gabinet del conseller és l'òrgan de suport, assessorament i assistència immediata al titular de la Conselleria, del qual depén directament. S'ocuparà també de les relacions institucionals de la Conselleria.
  
3. Així mateix, dependrà del conseller l'òrgan consultiu de la Conselleria d'Obres Públiques, Urbanisme i Transports, integrat per persones de rellevant prestigi en les àrees d'Obres Públiques, Urbanisme i Ordenació Territorial, Transports i Arquitectura i Habitatge, nomenades pel titular del departament, i al qual assistiran en relació amb els assumptes i les activitats que considere oportú sotmetre al seu parer.
  
Capítol II
  
De la Secretaria General i direccions generals
  
Article 9
  
1. La Secretaria General i les direccions generals són els òrgans directius que, sota la superior direcció del conseller, programen i executen la política de la Conselleria i exerceixen les seues competències en les matèries del seu centre directiu.
  
2. Són funcions del secretari general i els directors generals:
  
- Disposar el que concerneix al règim intern dels serveis de les seues unitats i resoldre els respectius expedients, quan no siga facultat privativa del conseller.
  
- Dirigir i gestionar els serveis i resoldre els assumptes que li assigne aquest Reglament o que el conseller els encomane.
  
- Vigilar, fiscalitzar i supervisar el funcionament de totes les dependències al seu càrrec.
  
- Proposar al conseller la resolució que considere procedent en assumptes que siguen de la seua competència i la tramitació dels quals correspon a la Secretaria General o Direcció General.
  
- Establir el règim intern de les oficines d'ells dependents.
  
- Elevar anualment al conseller un informe sobre el funcionament, el cost i el rendiment dels serveis al seu càrrec, i proposar las modificacions que li assignen les lleis, els reglaments o el conseller.
  
- Resoldre els recursos interposats contra les resolucions dels serveis territorials.
  
- Qualsevol altres que li assignen les disposicions legals i reglamentàries vigents.
  
Capítol III
  
De la Secretaria General
  
Secció primera
  
De les funcions del secretari general
  
Article 10
  
1. Correspon al secretari general exercir les funcions a què fa referència, amb caràcter general, l'article 75 de la Llei 5/1983, de 30 de desembre, de Govern Valencià, i en particular:
  
- Executar les ordres del conseller i exercitar les funcions que aquest li delegue.
  
- La inspecció de tots els serveis i exercir la direcció de tot el personal de la Conselleria.
  
- Realitzar informes sobre els assumptes que el conseller haja de sotmetre al Govern Valencià o al president de la Generalitat Valenciana, i també sobre totes les disposicions de caràcter general que puguen emanar de la Conselleria o afectar la seua estructura o funcionament.
  
- Elaborar projectes o plans d'actuació i programes de necessitats, i també l'avantprojecte dels pressupostos de la Conselleria.
  
- Prestar assistència tècnica al conseller i als directors generals en tot el que es requeresca.
  
- Informar al personal directiu de la Conselleria sobre la procedència legal i la viabilitat econòmica dels seus programes d'actuacions i establir els conductes necessaris per a mantenir informats tots els centres directius de les activitats de la Conselleria.
  
- Proposar normes generals sobre adquisició de material i totes aquelles disposicions que afecten el funcionament dels serveis.
  
- Proposar la millora i el perfeccionament dels serveis dels diferents centres de la Conselleria i vetllar per les qüestions relatives a la seua organització i mètodes de treball, atenent principalment als seus costos i rendiment.
  
- Dirigir i facilitar la formació d'estadístiques sobre les matèries de competència del Govern Valencià en allò que afecte la Conselleria, en col·laboració amb l'Institut Valencià d'Estadística o altres organismes que es consideren convenients.
  
- Preparar compilacions de les disposicions vigents que afecten la Conselleria, proposar les refoses i revisions de textos legals que es consideren oportunes i tenir cura de les publicacions tècniques, periòdiques o no, de la Conselleria.
  
- Qualsevol altra que li assignen les lleis i els reglaments, així com les que en el futur puga encomanar-li el titular de la Conselleria, per delegació de les pròpies o per desplegament i complement de la normativa vigent.
  
2. En cas d'absència o malaltia, el secretari general serà substituït pel director general d'Obres Públiques o per la persona que el conseller designe.
  
Secció segona
  
De les unitats que integren la Secretaria General
  
Article 11
  
La Secretaria General, per al desenvolupament de les funcions referides, s'estructura en aquestes unitats:
  
- Secretaria General Administrativa.
  
- Àrea d'Estudis i Documentació.
  
- Servei Jurídic.
  
Article 12
  
A la Secretaria General Administrativa, amb el màxim rang administratiu, li corresponen les funcions pròpies de la gestió de tots els serveis generals de la Conselleria, i en especial les següents:
  
- En matèria economicofinancera i pressupostària, la programació econòmica, l'elaboració i gestió del pressupost, la coordinació interna i externa, fins i tot amb altres administracions públiques, dels programes d'inversió i actuacions. Elaboració i disseny d'informació econòmica de la Conselleria i establiment de criteris de racionalitat en la gestió pressupostària.
  
- En matèria de coordinació tècnica, la supervisió dels projectes tècnics i la col·laboració en la constitució de borses per a la prestació de serveis tècnics per professionals.
  
- En matèria d'organització i informàtica, establir criteris d'eficàcia i celeritat i aplicar-los a l'activitat dels serveis, procurant el seu correcte funcionament. Adoptar les mesures que conduesquen a la racionalització, simplificació, informatització i millora de la tramitació administrativa, de l'estructura i dels mètodes de treball, aplicant les noves tecnologies i desplegant les tècniques informàtiques.
  
- Impulsar i fer el seguiment de tots els expedients de la Conselleria que impliquen despeses, tramitant aquells que no siguen competència d'altres dependències. Organitzar la documentació, l'arxiu, el registre general de documents i la informació al públic. Coordinar i aplicar criteris d'economia en l'adquisició de mobiliari i material no inventariables, i control de despeses corrents. Elevar propostes sobre instal·lacions i manteniment dels locals de la Conselleria. Difondre la informació administrativa internament a la Conselleria.
  
- En matèria de contractació i expropiacions, la gestió i la tramitació dels expedients relatius a expropiació i contractació administrativa.
  
- En matèria de personal, tenint en compte les seues necessitats, proposar i executar la política de personal de la Conselleria, i també l'aplicació de normes i directrius internes. Tramitar la creació de llocs i modificacions de la Relació de Llocs de Treball, selecció i provisió de llocs, situacions, jubilacions, baixes, permisos i llicències, règim jurídic, retributiu i disciplinari, incidències i control horari.
  
Article 13
  
Si resultara necessari per a atendre els serveis generals de les direccions generals de la Conselleria podran crear-se unitats destacades de la Secretaria General Administrativa en els esmentats centres directius i també en els òrgans territorials que ho necessiten.
  
Article 14
  
1. L'Àrea d'Estudis i Documentació és un òrgan d'estudi, assessorament i assistència tècnica al conseller, al secretari general i, si s'escau, a la resta d'òrgans directius de la Conselleria.
  
2. Són funcions de l'Àrea d'Estudis i Documentació les següents:
  
- Assessorar, d'acord amb criteris de competència tècnica i des d'una perspectiva pluridisciplinar, el conseller, el secretari general i, si s'escau, la resta dels òrgans directius de la Conselleria.
  
- Reunir, elaborar i analitzar informació i documentació sobre les matèries pròpies de la Conselleria, i prepararà els estudis i els informes tècnics que calga.
  
- Estudi, proposta i tramitació de les actuacions de la Conselleria relacionades amb l'activitat parlamentària.
  
- Preparació de les publicacions, periòdiques o no, de la Conselleria i prestació dels serveis de documentació i biblioteca sobre les matèries d'interés per a la Conselleria.
  
- Preparació de la memòria anual de la Conselleria, així com d'altres activitats dirigides a la difusió de les seues actuacions o al foment del coneixement i estudi de qüestions d'interés per a la Conselleria.
  
Article 15
  
El Servei Jurídic, com a unitat específica en matèria jurídica integrada en la Secretaria General, té les funcions següents:
  
- En matèria de legislació, les d'elaborar les disposicions de caràcter general i circulars que emanen de la Conselleria o l'emissió d'informes preceptius en els projectes de disposicions legislatives que elabore la Secretaria General i les direccions generals, i també en aquelles que, provenint d'altres conselleries, hagen de ser sotmeses al Govern Valencià. La proposta de refosa i revisió de textos legals.
  
- En matèria de recursos, les d'elaborar informes sobre els recursos que s'interposen davant el conseller o altres òrgans de la Conselleria i elaborar les propostes de resolució, si s'escau.
  
- En matèria de documentació i estudis jurídics, les d'elaborar compilacions de disposicions vigents i seguiment de la legislació estatal, d'altres comunitats autònomes i de la Unió Europea.
  
- En matèria d'actuacions judicials, en col·laboració amb el Gabinet Jurídic de la Conselleria de Presidència de la Generalitat Valenciana i sense perjudici de les atribucions que aquest òrgan té atribuïdes, li corresponen les funcions de relació amb els tribunals.
  
- La tramitació dels expedients que es produesquen amb motiu de les qüestions de competència i conflictes d'atribucions, i també la tramitació dels procediments relatius a la responsabilitat patrimonial de l'administració i nul·litats de ple dret. L'emissió d'informes i dictàmens jurídics quan ho sol·licite el conseller o altres òrgans de la Conselleria.
  
- L'informe jurídic de tots aquells convenis que subscriga la Conselleria d'Obres Públiques, Urbanisme i Transports, tret dels d'encàrrec de gestió regulats pel Decret 35/1988, de 21 de març, modificat pel Decret 112/1993, de 26 de juliol, ambdós del Consell de la Generalitat Valenciana.
  
Capítol IV
  
De la Direcció General d'Obres Públiques
  
Secció primera
  
De les funcions de la Direcció General d'Obres Públiques
  
Article 16
  
1. La Direcció General d'Obres Públiques és l'òrgan directiu de la Conselleria d'Obres Públiques, Urbanisme i Transports que, sota la direcció superior del conseller, programa i executa la política de la Conselleria i exerceix les seues competències en matèria de ports i costes, carreteres i obres hidràuliques.
  
2. Són funcions de la Direcció General d'Obres Públiques:
  
- Elaborar propostes de planificació, programes d'inversió i pressupostos, així com el control i l'ajust d'aquests, i gestionar, supervisar i controlar les obres i serveis inclosos en els corresponents programes d'actuació.
  
- Promoure els estudis i la normativa tècnica relacionada amb les matèries de la seua competència.
  
- La planificació i construcció, dels ports que no siguen d'interés general a la Comunitat Valenciana.
  
- L'ordenació del litoral i la tutela de la zona de servitud de protecció de costes.
  
- Emetre l'informe preceptiu a l'administració de l'estat en matèria de ports i costes.
  
- La planificació, construcció, gestió, explotació, conservació i senyalització de la xarxa de carreteres de la seua titularitat, així com la resta de funcions que li atribueix la legislació sobre carreteres.
  
- La planificació, construcció, conservació i explotació de la infraestructura hidràulica d'interés general comunitari i la cooperació amb els ens locals en la planificació i construcció d'obres de proveïment, sanejament i canalització, així com la participació en els òrgans de govern, planificació i gestió per a l'administració dels recursos hidràulics de la Comunitat Valenciana, establerts en la Llei 29/1985, de 2 d'agost, d'Aigües.
  
- Les funcions en relació amb la protecció civil assignades pels decrets 84/1986, de 8 de juliol, i 19/1988, de 8 de febrer, del Consell de la Generalitat Valenciana.
  
- Aprovar els projectes dels ports dependents de la Generalitat Valenciana, i resoldre sobre les incidències d'aquests.
  
- Autoritzar les obres i els usos en la zona de servitud de protecció en els termes de la Llei de Costes.
  
- Les que en el futur puga encomanar-li el titular de la Conselleria, per delegació de les pròpies o per desplegament i complement de la normativa vigent.
  
3. En cas d'absència o malaltia, el director general d'Obres Públiques serà substituït pel secretari general o per la persona que el conseller designe.
  
Secció segona
  
De les unitats que integren
  
la Direcció General d'Obres Públiques
  
Article 17
  
Per a l'exercici de les seues funcions, la Direcció General d'Obres Públiques s'estructura en les unitats següents:
  
- Divisió de Ports i Costes.
  
- Divisió de Carreteres.
  
- Divisió de Recursos Hidràulics.
  
Article 18
  
1. Les divisions de Ports i Costes, de Carreteres i de Recursos Hidràulics són unitats intermèdies entre el director general i els diferents serveis de la Direcció General i exerceixen cadascuna d'aquestes les funcions encomanades en les matèries respectives. En especial s'encomana a les divisions l'execució, la gestió i el control dels plans i programes d'actuació; la proposició de programes, els projectes, les obres i els contractes que despleguen els objectius establerts pel director general d'Obres Públiques, així com la direcció i inspecció de les obres corresponents.
  
2. Al capdavant de cadascuna de les mencionades unitats es troba un cap de Divisió, que coordinarà i exercirà les funcions pròpies de la Divisió i les que poguera delegar en ells el director general.
  
Article 19
  
Correspon a la Divisió de Ports i Costes:
  
- La planificació del sector portuari competència de la Generalitat Valenciana, la redacció d'estudis, plans i projectes, i la direcció d'obres de nova infraestructura.
  
- La redacció del Pla de Costes de la Generalitat Valenciana i d'estudis, plans i projectes d'ordenació del litoral i la direcció de les actuacions que els despleguen. Així mateix se li atribueix la vigilància de la zona de servitud de protecció de costes, amb un informe de les autoritzacions i sancions en aquesta matèria. Igualment li correspon l'emissió d'informes tècnics per a elaboració dels informes preceptius a l'administració de l'estat en matèria de ports i costes.
  
Article 20
  
Correspon a la Divisió de Carreteres:
  
- Les funcions de desplegament i seguiment del Pla de Carreteres de la Comunitat Valenciana, i també la seua coordinació amb unes altres institucions; la formulació de les propostes de programació anual o plurianual de les inversions; la gestió dels plans específics, projectes i estudis derivats d'aquest; l'elaboració de la normativa bàsica i la coordinació entre la planificació viària i la planificació urbanística i territorial.
  
- La gestió i control de les obres i les seues incidències i control d'aquells convenis que s'estime convenient.
  
- Les funcions encaminades a millorar la seguretat viària de les carreteres, en allò que fa referència a l'anàlisi, el diagnòstic i la planificació d'actuacions, i també el desplegament i coordinació amb unes altres institucions; els aspectes relatius a la gestió i informació de la carretera, els seus elements patrimonials i els seus serveis complementaris pel que fa a l'estat, l'ús i el funcionament, especialment la coordinació en matèria de protecció civil amb les altres institucions.
  
Article 21
  
Correspon a la Divisió de Recursos Hidràulics:
  
- Les funcions d'elaboració, gestió i programació dels plans i estudis relacionats amb els serveis i infraestructures hidràuliques de caràcter urbà a la Comunitat Valenciana. Li correspon també la realització dels treballs i estudis sobre planificació hidrològica en desplegament de la legislació sobre aigües, i també coordinar la relació institucional de la Generalitat Valenciana amb els òrgans de govern, gestió i planificació dels organismes de conca de l'Ebre, Xúquer i Segura.
  
- La gestió i la supervisió dels projectes d'infraestructura hidràulica urbana.
  
- Les funcions de direcció, supervisió i control, certificació i proposta de modificació, si s'escau, de les obres d'infraestructura hidràulica, i també el control de la normativa vigent en matèria de seguretat i higiene en el treball i impacte ambiental.
  
Capítol V
  
De la Direcció General d'Urbanisme i Ordenació Territorial
  
Secció primera
  
De les funcions de la Direcció General
  
Article 22
  
1. La Direcció General d'Urbanisme i Ordenació Territorial és l'òrgan directiu de la Conselleria d'Obres Públiques, Urbanisme i Transports que, sota la superior direcció del conseller, programa i executa la política de la Conselleria i exerceix les seues competències en matèria d'ordenació del territori i urbanisme.
  
2. Les funcions de la Direcció General d'Urbanisme i Ordenació Territorial són les següents:
  
- L'exercici de la política territorial, mitjançant el desenvolupament dels instruments d'ordenació del territori definits en la Llei 6/1989, de 7 de juliol, modificada per la Llei 6/1994, de 15 de novembre, ambdues de la Generalitat Valenciana.
  
- La definició, la supervisió i la tutela del desenvolupament dels instruments d'ordenació territorial, així com la seua execució.
  
- La cooperació i la coordinació amb les distintes administracions públiques amb intervenció o incidència territorial en funció de les seues respectives competències, així com la difusió i la conscienciació pública referida als problemes territorials de la Comunitat Valenciana.
  
- La definició i la programació de la política del sòl i l'ordenació urbana.
  
- La supervisió, la tutela i el foment de l'activitat urbanística en tot el territori de la Comunitat Valenciana.
  
- La proposta d'elaboració dels plans d'urbanisme.
  
- La redacció d'estudis, plans i projectes que li encomane l'autoritat competent.
  
- La cooperació amb entitats urbanístiques de l'administració central, local o institucional i privades.
  
- Les que en el futur poguera encomanar-li el titular de la Conselleria, per delegació de les pròpies o per desplegament i complement de la normativa vigent.
  
3. En cas d'absència o malaltia, el director general d'Urbanisme i Ordenació Territorial serà substituït pel secretari general o per la persona que el conseller designe.
  
Secció segona
  
De les unitats que depenen de la Direcció General
  
Article 23
  
1. La Direcció General d'Urbanisme i Ordenació Territorial per al desenvolupament de les seues funcions s'estructura en les unitats següents:
  
- Divisió d'Ordenació i Coordinació Territorial.
  
2. La Divisió d'Ordenació i Coordinació Territorial, unitat intermèdia entre el director general i els serveis integrats en aquesta, realitza les funcions de planificació, coordinació i execució de les inversions de la Direcció General, així com l'establiment de criteris generals i la coordinació de les actuacions desplegades pels serveis territorials que depenen d'aquesta última.
  
3. Dependrà directament del director general d'Urbanisme i Ordenació Territorial, l'Oficina del Pla d'Acció Territorial de l'Entorn Metropolità d'Alacant, amb funcions de direcció i impuls del mencionat pla, i de suport tècnic i administratiu del consell assessor, que es crea per a l'elaboració d'aquell instrument d'ordenació territorial, integrat per representants de les entitats públiques i privades del territori afectat, nomenats pel titular del departament. L'oficina es configura administrativament com a divisió.
  
Capítol VI
  
De la Direcció General de Transports
  
Secció primera
  
De les funcions de la Direcció General
  
Article 24
  
1. La Direcció General de Transports és l'òrgan directiu de la Conselleria d'Obres Públiques, Urbanisme i Transports que, sota la superior direcció del conseller, programa i executa la política de la Conselleria i exerceix les seues competències en matèria de transports.
  
2. Són funcions de la Direcció General de Transports:
  
- Elaboració de les propostes de planificació i coordinació intermodal de l'oferta de transport en l'àrea de la Comunitat Valenciana.
  
- Gestió administrativa de l'ordenació i explotació dels serveis de transports en aplicació de la legislació vigent.
  
- Inspecció dels serveis de transport i aplicació de les previsions legals en matèria sancionadora.
  
- Elaboració dels plans d'inversions relatius a les actuacions que es proposen com a conseqüència de la planificació i coordinació del transport.
  
- Exercir les accions que calguen per a l'adequació de la política de transports amb la de les distintes administracions competents en la matèria.
  
- L'ordenació del transport de mercaderies i viatgers que tinga el seu origen i destinació dins del territori de la Comunitat Valenciana.
  
- Elaboració de programes i informes de tot el que faça referència a l'àrea de la seua competència.
  
- Promoure la legislació necessària sobre les matèries de la seua competència.
  
- Elaboració de plans de seguretat en el transport.
  
- Les que en el futur poguera encomanar-li el titular de la Conselleria, per delegació de les pròpies o per desplegament i complement de la normativa vigent.
  
3. En cas d'absència o malaltia, el director general de Transports serà substituït pel secretari general o per la persona que el conseller designe.
  
Secció segona
  
De les unitats que integren la Direcció General
  
Article 25
  
La Direcció General de Transports, per al desplegament de les seues funcions, s'estructura en la unitat següent:
  
- Divisió d'Infraestructura del Transport.
  
Article 26
  
1. La Divisió d'Infraestructura del Transport, unitat intermèdia entre el director general i els serveis que s'hi integren, realitza les funcions de planificació i execució de les inversions de la Direcció General de Transports i aquelles que es deriven de la relació que correspon a la direcció general amb les empreses de transport per ferrocarril.
  
Correspon a la Divisió d'Infraestructura del Transport:
  
- La preparació i el desplegament d'actuacions necessàries per a la redacció dels projectes i la seua aprovació posterior, la direcció, les modificacions i les incidències, d'acord amb la programació existent.
  
- La preparació i el desplegament de les actuacions necessàries per a l'execució de les obres incloses en els programes de la Direcció General, la seua direcció, les modificacions i la liquidació.
  
Capítol VII
  
De la Direcció General d'Arquitectura i Habitatge
  
Secció primera
  
De les funcions de la direcció general
  
Article 27
  
1. La Direcció General d'Arquitectura i Habitatge és l'òrgan directiu de la Conselleria d'Obres Públiques, Urbanisme i Transports que, sota la superior direcció del conseller, programa i executa la política de la Conselleria i exerceix les seues competències en matèria d'habitatge, patrimoni arquitectònic i residencial i control de la qualitat de l'edificació.
  
2. Són funcions de la Direcció General d'Arquitectura i Habitatge:
  
- L'elaboració de propostes de planificació de programes d'inversions i pressupostos en les matèries de la seua competència.
  
- La planificació i seguiment de les mesures de foment en matèria d'habitatge amb algun tipus de protecció pública.
  
- Promoure els estudis i normativa tècnica en les matèries de la seua competència.
  
- Establir les mesures necessàries per a la tutela del règim jurídic en matèria d'habitatge, patrimoni residencial i urbà, de gestió del sòl i qualitat en l'edificació.
  
- La planificació i desplegament de les actuacions pròpies i concertades en matèria de gestió immobiliària d'habitatge públic, sòl i patrimoni arquitectònic.
  
- La planificació i programació de mesures per al foment de la qualitat en l'edificació.
  
- La inspecció del compliment en la Comunitat Valenciana de la normativa comunitària, estatal i autonòmica en l'edificació.
  
- La planificació per a l'acreditació d'entitats de control de qualitat i reconeixement de productes i serveis que intervenen en les obres d'edificació.
  
- Les que en el futur poguera encomanar-li el titular de la Conselleria, per delegació de les pròpies o per desplegament i complement de la normativa vigent.
  
3. En cas d'absència o malaltia, el director general d'Arquitectura i Habitatge serà substituït pel secretari general o per la persona que el conseller designe.
  
Secció segona
  
De les unitats que integren la Direcció General
  
Article 28
  
1. La Direcció General d'Arquitectura i Habitatge, per al desplegament de les seues funcions, s'estructura en les unitats següents:
  
- Divisió d'Arquitectura i Actuacions Concertades.
  
- Divisió d'Habitatge.
  
- Divisió de Qualitat en l'Edificació
  
2. Al capdavant de cadascuna de les divisions es troba un cap de divisió, el qual, amb dependència orgànica del director general, coordinarà i desplegarà les funcions pròpies de la divisió i les que poguera delegar-li el director general.
  
Article 29
  
Correspon a la Divisió d'Arquitectura i Actuacions Concertades:
  
- La supervisió i proposta d'aprovació de projectes d'intervenció, així com la seua implantació i execució, la proposta de pròrroga del termini d'execució i de l'aprovació dels reformats dels projectes.
  
- L'elaboració i tramitació de les propostes de contractació de redacció de projectes i direcció d'obres en matèria d'habitatge, sòl i intervenció en àrees urbanes.
  
- Les funcions corresponents en relació amb la programació, gestió, seguiment i control dels projectes i de l'execució de les actuacions concertades per la Direcció General.
  
- L'elaboració de propostes de desplegament normatiu i tutela de les actuacions en matèria de sòl, patrimoni urbà i arquitectònic i de les actuacions desenvolupades en la Divisió.
  
Article 30
  
Correspon a la Divisió d'Habitatge:
  
- L'elaboració de la normativa de foment de l'habitatge, així com l'establiment de criteris generals per a la seua aplicació.
  
- La coordinació i tutela de l'assessorament tècnic i legal en matèria d'habitatge, així com la proposta de resolució dels assumptes relacionats amb aquesta.
  
- Les funcions en relació amb el seguiment de les mesures administratives adoptades en relació amb l'habitatge i, en concret, amb l'habitatge de protecció pública.
  
Article 31
  
Correspon a la Divisió de Qualitat en l'Edificació:
  
- La programació, foment i elaboració de la normativa d'habitabilitat, disseny i qualitat en l'edificació.
  
- La inspecció sobre el compliment en la Comunitat Valenciana de la normativa comunitària, estatal i autonòmica a través de les actuacions de control de qualitat en l'edificació.
  
- La programació per a l'acreditació de laboratoris d'assaig per al control de qualitat en l'edificació i entitats de control de qualitat, així com el reconeixement de les certificacions de productes, serveis i obres en l'edificació.
  
- Programació i inspecció d'estudis i formació d'especialistes en matèria d'edificació, en coordinació amb altres organismes o entitats si és necessari.
  
Capítol VIII
  
Del Centre de Desenvolupament Marítim
  
de la Generalitat Valenciana
  
Article 32
  
1. El Centre de Desenvolupament Marítim de la Generalitat Valenciana té com a objectius:
  
- Exercir les competències de la Generalitat Valenciana en matèria d'ensenyaments i titulacions que habiliten per a la navegació d'esbarjo i les activitats esportives subaquàtiques.
  
- Contribuir al disseny de l'oferta d'instal·lacions portuàries de la Comunitat Valenciana i la seua adequació, tant per a la pràctica de les activitats nàutiques esportives i recreatives com per a l'activitat pesquera.
  
- Promoure i difondre la pràctica de les activitats esportives i recreatives relacionades amb el mar.
  
- Impulsar la col·laboració de la Generalitat Valenciana amb tot tipus d'institucions, públiques i privades, per al millor compliment dels fins del Centre.
  
2. Per al compliment dels seus objectius, el Centre de Desenvolupament Marítim de la Generalitat Valenciana assumeix les següents funcions:
  
- Autoritzar l'obertura de centres i escoles per a l'ensenyament de vela, motonàutica, navegació d'esbarjo i activitats subaquàtiques.
  
- Realitzar i controlar els exàmens per a l'accés a titulacions esportives subaquàtiques i d'embarcacions d'esbarjo.
  
- Expedir els títols esportius que habiliten per al desenvolupament de les activitats descrites.
  
- Participar en la planificació de les instal·lacions portuàries competència de la Generalitat Valenciana.
  
- Dirigir i planificar l'oferta pública d'amarratges d'esbarjo i la seua gestió.
  
- L'explotació i conservació dels ports de competència de la Generalitat Valenciana.
  
- La prestació de serveis portuaris i la policia de les zones de servei dels ports, com també la vigilància de les instal·lacions que presten aquests serveis en règim de concessió.
  
- Atorgar autoritzacions i concessions en els ports que depenen de la Generalitat Valenciana, quan no siga necessària una adscripció de domini públic marítim terrestre estatal i resoldre sobre les incidències d'aquestes.
  
- Dirigir i coordinar les relacions amb els concessionaris de les instal·lacions esportives.
  
- Coordinar les relacions amb els concessionaris de les instal·lacions pesqueres.
  
- Promoure la formació i l'ensenyament en el sector portuari.
  
- Potenciar les relacions amb les institucions vinculades amb tot el sector marítim.
  
- Preparar un pla específic de difusió dels ensenyaments nauticoesportius.
  
- Dissenyar una xarxa d'infraestructures per a la difusió dels esports nàutics.
  
3. Al capdavant del Centre de Desenvolupament Marítim de la Generalitat Valenciana es nomenarà un director amb les característiques i condicions que es determinen per acord del Govern Valencià, que exercirà les competències executives d'aquest.
  
Títol III
  
Dels serveis territorials
  
Article 33
  
1. Els serveis territorials són l'expressió organitzativa del principi de desconcentració que regeix en l'activitat de la Conselleria i tenen competències només sobre el seu àmbit territorial, existint en l'actualitat els serveis territorials de Carreteres, Urbanisme i Ordenació Territorial, Transports, i Arquitectura i Habitatge, a Alacant, Castelló i València.
  
2. Els serveis territorials, integrats en la Conselleria d'Obres Públiques, Urbanisme i Transports tindran al seu càrrec la gestió, el desplegament, l'assessorament i el control de les matèries pròpies en els seus respectius àmbits territorials. Al capdavant de cada servei territorial hi haurà un cap el qual dependrà orgànicament del secretari general de la Conselleria i funcionalment del secretari general o del director general corresponent.
  
Article 34
  
Els serveis territorials de Carreteres exerceixen les funcions que els delegue el secretari general o el director general d'Obres Públiques i, concretament, en els seus respectius àmbits territorials, les següents:
  
- La redacció de projectes i la gestió i control de les obres que se'ls encomane.
  
- El manteniment, la conservació i la vigilància de la xarxa de carreteres autonòmica i de les seues instal·lacions i elements patrimonials annexos.
  
- La gestió del parc de maquinària i de vehicles, tallers, laboratoris i altres instal·lacions.
  
- Els treballs relatius a la defensa de les carreteres en situacions d'emergència o extraordinàries.
  
- La formulació de propostes d'autorització i llicències la resolució de les quals siga competència del director general d'Obres Públiques en relació amb les activitats que es despleguen en carretera i en les seues zones d'afecció.
  
Article 35
  
Els serveis territorials d'Urbanisme i Ordenació Territorial exerceixen les funcions que hi delegue el secretari general o el director general d'Urbanisme i Ordenació Territorial i en especial les següents:
  
- Aplicació i control, en els seus àmbits respectius, del planejament, gestió i disciplina urbanística, i també dels instruments d'ordenació territorial, d'acord amb els criteris i les directius que marque la direcció general.
  
- Exerceixen administrativament i funcionalment les tasques encomanades a les secretaries permanents de les comissions territorials d'urbanisme.
  
Article 36
  
Corresponen als serveis territorials de Transports les funcions que hi delegue el secretari general o el director general de Transports i, en concret, en l'àmbit territorial de les seues respectives províncies s'atribueixen les funcions següents:
  
- Expedició, anul·lació, suspensió i rehabilitació d'autoritzacions de transports.
  
- Autoritzacions de modificacions concessionals en la tramitació de les quals no hi haja hagut oposició de persones afectades, tret de les modificacions d'itineraris i supressió d'expedicions.
  
- Autoritzacions d'activitats auxiliars i complementàries del transport.
  
- Autoritzacions provisionals d'ampliació de transports regulars de viatgers o de nous serveis en què hi haja urgència justificada.
  
- Certificacions sobre dades que hi ha en els arxius i compulsa de documents.
  
- Autoritzacions de transports de pesos o dimensions excepcionals.
  
- Execució dels plans d'inspecció de la Direcció General de Transports i tramitació dels expedients sancionadors.
  
Article 37
  
1. Els serveis territorials d'Arquitectura i Habitatge exerceixen les funcions que hi deleguen el secretari general o el director general d'Arquitectura i Habitatge en les matèries pròpies d'aquest centre directiu dins de l'àmbit territorial de cada província.
  
2. Exerceixen les funcions d'assessorament jurídic immobiliari en matèria de propietat horitzontal, arrendaments urbans, cooperatives i altres semblants relacionats amb l'habitatge, per tal de facilitar aquesta informació a tots els ciutadans, independentment que siguen o no propietaris d'habitatges.
  
3. Els són atribuïdes les facultats de tramitació i proposta de resolució en relació amb les funcions i competències en matèria de patrimoni arquitectònic, control de la qualitat de l'edificació i habitatge que tinga la Conselleria d'Obres Públiques, Urbanisme i Transports.
  
Article 38
  
S'atribueixen als caps dels serveis territorials d'Arquitectura i Habitatge les facultats següents:
  
- Tramitació, gestió i resolució dels expedients ordinaris de qualificació o declaració d'habitatges de protecció oficial o habitatges protegits, d'acord amb el que estableix la normativa vigent, així com la resolució de qualsevol tràmit que se'n derive d'acord amb la seua regulació legal.
  
- Tramitació, gestió i resolució dels expedients ordinaris d'ajudes a l'habitatge, acollits als marcs reguladors d'actuacions protegibles en matèria d'habitatge.
  
- Resolució sobre cèdules d'habitabilitat i sobre habitabilitat dels habitatges lliures.
  
- Incoació i resolució d'expedients sancionadors en matèria d'habitatge, amb les facultats d'imposició de sancions econòmiques dins dels límits imposats per la legislació vigent.
  
Article 39
  
1. La direcció de l'Oficina RIVA Ciutat Vella, l'exercirà un gerent, el lloc del qual, de naturalesa funcionarial, tindrà categoria de cap de servei territorial, i el seu nomenament correspondrà a la Conselleria d'Obres Públiques, Urbanisme i Transports. A aquesta oficina s'assignarà el personal necessari per al seu funcionament, i es podrà adscriure a aquesta personal dependent de la Conselleria d'Obres Públiques, Urbanisme i Transports, de la Conselleria de Cultura, Educació i Ciència, de la Conselleria d'Indústria i Comerç, o d'altres conselleries, així com d'entitats i empreses públiques.
  
2. Seran funcions de l'Oficina RIVA Ciutat Vella les següents:
  
- La informació, la gestió i la resolució de totes les sol·licituds d'ajudes econòmiques a la Generalitat Valenciana en matèria d'habitatge, i totes les altres que se li puguen encomanar per a l'Àrea de Rehabilitació Urbana de la Ciutat Vella de València (ARU-CV).
  
- L'elaboració dels informes previs necessaris a les actuacions públiques i privades en aquesta àrea que corresponguen a l'àmbit de competències de la Conselleria de Cultura, Educació i Ciència.
  
- L'assessorament tècnic, econòmic i jurídic, incloses les inspeccions inicials i l'assessorament d'obres de promoció pública o privada a realitzar, redacció de projectes, revisió de documents tècnics i de materials a utilitzar en rehabilitació i nova construcció, en l'àmbit de la ARU-CV.
  
- Informació en general en matèria d'habitatge, actuacions urbanístiques, comerç i patrimoni.
  
- Foment de l'activitat rehabilitadora i, en general, d'iniciatives relacionades amb la rehabilitació de Ciutat Vella.
  
- Via de participació ciutadana i amb aquesta finalitat rebrà i canalitzarà totes les queixes i iniciatives que siguen presentades pels agents públics i privats interessats, associacions de veïns i comerciants de Ciutat Vella, relacionades amb el seu àmbit de competències.
  
3. S'atribueix a la gerència de l'Oficina RIVA les funcions següents:
  
- Les descrites en l'article 38 per als serveis territorials d'Arquitectura i Habitatge, circumscrites a l'àmbit de l'Àrea de Rehabilitació Urbana de Ciutat Vella (ARU-CV).
  
- Aprovació dels avantprojectes i proposta d'aprovació dels projectes d'urbanització i edificació que ha d'executar la Conselleria d'Obres Públiques, Urbanisme i Transports, en virtut del conveni que s'acorde amb l'Ajuntament de València per a la intervenció en el centre històric, així com l'aprovació dels avantprojectes d'urbanització i edificació que han d'executar les conselleries, entitats o empreses públiques dins de l'àmbit del centre històric de València, en què actua la Generalitat Valenciana, en el marc dels convenis de col·laboració que siguen subscrits per la Conselleria d'Obres Públiques, Urbanisme i Transports.
  
- La direcció i control de la totalitat de les tasques que en l'àmbit de la ciutat vella de València desenvolupe la Conselleria d'Obres Públiques, Urbanisme i Transports, en virtut del conveni que s'acorde amb l'Ajuntament de València, així com la direcció i control de les tasques que en l'àmbit de la ciutat vella de València desplegue qualsevol entitat o empresa pública en el marc dels convenis que amb aquesta finalitat se subscriguen.
  
- La Conselleria de Cultura, Educació i Ciència podrà assignar facultats a la gerència en ordre a la resolució dels expedients la tramitació dels quals li atribueix la normativa vigent sobre protecció del patrimoni historicoartístic.
  
- La Conselleria d'Indústria i Comerç podrà assignar facultats a la gerència per a la tramitació i resolució de sol·licituds d'ajuda i subvencions, existents o que pogueren establir-se en matèria de comerç.
  
- La coordinació de tot el personal que preste els seus serveis en l'Oficina RIVA.
  
- Qualsevol altres funcions que se li puguen encomanar.
  
DISPOSICIÓ DEROGATÒRIA
  
Mitjançant aquest decret es deroga el Decret 225/1999, de 15 de desembre, del Govern Valencià, així com també la resta de disposicions del mateix rang o inferior que s'oposen al que disposa aquest decret.
  
DISPOSICIONS FINALS
  
Primera
  
El conseller d'Obres Públiques, Urbanisme i Transports dictarà les disposicions que calguen per al desplegament del que estableix aquest decret, amb l'informe previ de la Conselleria d'Economia i Hisenda i de la Conselleria de Justícia i Administracions Públiques.
  
Segona
  
Aquest decret entrarà en vigor l'endemà de la publicació en el Diari Oficial de la Generalitat Valenciana.
  
València, 18 de juliol de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Obres Públiques, Urbanisme i Transports,


Còpia Permalink ELI